
IEPIRKUMA LĪGUMS
“Optisko dzīslu nomas un sakaru kanālu nodrošināšana Rīgas valstspilsētas pašvaldības vajadzībām” 

Rīgā, Līguma parakstīšanas datums ir pēdējā pievienotā droša elektroniskā paraksta laika zīmoga datums

Rīgas valstspilsētas pašvaldības aģentūra “Rīgas digitālā aģentūra”, [..], no vienas puses, un  
[bookmark: _Hlk149835394]sabiedrība ar ierobežotu atbildību “TET”, reģistrācijas Nr. 40003052786, [..],  no otras puses, (turpmāk abi kopā – Puses, bet katrs atsevišķi – Puse), pamatojoties uz Rīgas valstspilsētas pašvaldības Centrālās administrācijas Iepirkumu pārvaldes veiktā atklātā konkursa “Optisko dzīslu nomas un  sakaru kanālu nodrošināšana Rīgas valstspilsētas pašvaldības vajadzībām” (iepirkuma identifikācijas Nr. CAIP 2023/150) rezultātiem, noslēdz šādu iepirkuma līgumu (turpmāk – Līgums):

1. LĪGUMA PRIEKŠMETS

1.1. Pasūtītājs uzdod un Iznomātājs apņemas saskaņā ar Līguma 1. pielikumu “Tehniskā specifikācija – Tehniskais piedāvājums” (turpmāk – Tehniskā specifikācija) un Līguma 2. pielikumu “Finanšu piedāvājums” (turpmāk – Finanšu piedāvājums) nodrošināt optisko dzīslu nomas (turpmāk – Optiskā dzīsla) nodrošināšanu starp Tehniskās specifikācijas 3.punktā minētajiem objektiem atbilstoši Līguma un normatīvo aktu prasībām (turpmāk viss pakalpojums kopā – Optiskā dzīslas noma). 
1.2. Pasūtītājs ir tiesīgs pēc vajadzības palielināt vai samazināt Tehniskās specifikācijas 3. punktā noteikto optisko trašu skaitu, nepārsniedzot samazinājumu vai palielinājumu par 50 (piecdesmit) optiskajām trasēm. Pasūtītājs ir tiesīgs mainīt Tehniskās specifikācijas 3. punktā noteiktos objektus.
1.3. Iznomātājs sniedz Līguma 1.1.apakšpunktā noteikto pakalpojumu kvalitatīvi. Kvalitatīvi sniegts pakalpojums ir tāds pakalpojums, kas atbilst Līguma noteikumiem, Līguma pielikumam, Iznomātāja piedāvājumam un normatīvajos aktos noteiktajām prasībām par pakalpojuma sniegšanu.
1.4. Pakalpojuma sniegšanas detalizēts apraksts un prasības ir noteiktas Tehniskajā specifikācijā.

2. PUŠU SAISTĪBAS

2.1. Iznomātājs apņemas:
2.1.1. veikt Optisko dzīslu uzstādīšanas, montāžas un testēšanas darbus, atbilstoši Līguma nosacījumiem;
2.1.2. sagatavot un iesniegt Pasūtītājam Optisko dzīslu izpilddokumentāciju elektroniskā veidā, ietverot šādu informāciju:
2.1.2.1. optisko nomas šķiedru trases attēlojums Ģeogrāfiskās informācijas sistēmas (ĢIS) formātā, izmantojot Pasūtītāja norādīto sagatavi;
2.1.2.2. iesaistīto objektu un komutācijas telpas fotogrāfijas;
2.1.2.3. Optisko dzīslu mērījumu reflektogrammas;
2.1.2.4. komutācijas paneļu marķējumi;
2.1.3. veikt iekārtu uzstādīšanu un montāžu, ievērojot vispārpieņemtās kvalitātes prasības, iespēju robežās nebojājot telpu dizainu ar kabeļiem, bet izmantojot vadu kanālus vai citas metodes. Iznomātājs apņemas montāžas darbu izpildi saskaņot ar objekta atbildīgo pārstāvi;
2.1.4. nodrošināt Optisko dzīslu pieslēguma vājinājumu ne lielāku kā Līguma 7.5.apakšpunktā noteikto;
2.1.5. izskatīt Pasūtītāja iesniegto pretenziju 3 (trīs) darba dienu laikā no tās saņemšanas dienas;
2.1.6. Pasūtītāja pretenzijas iesniegšanas gadījumā bez maksas veikt Optisko dzīslu testēšanu un iesniegt Pasūtītājam mērījumu reflektogrammas;
2.1.7. konstatējot, ka Pasūtītāja pretenzijas ir pamatotas, gadījumā, ja nav ievēroti Līguma 9.4. apakšpunktā noteiktie bojājumu novēršanas termiņi, iesniegt Pasūtītājam jaunu rēķinu, kurā tiek piemēroti Līguma 6.3.apakšpunkta noteikumi;
2.1.8. konstatējot, ka pretenzijas nav pamatotas, rakstveidā iesniegt Pasūtītājam situācijas skaidrojumu;
2.1.9. par Līguma izpildē piesaistīto apakšuzņēmēju sniegtā pakalpojuma kvalitāti un atbilstību Līguma un tā pielikuma nosacījumiem, atbild Iznomātājs.
2.1.10. savlaicīgi, bet ne vēlāk kā 3 (trīs) darba dienu laikā rakstiski paziņot Pasūtītājam par:
2.1.10.1. izmaiņām Iznomātāja adresē vai rekvizītos;
2.1.10.2. lēmuma pieņemšanu par Iznomātāja likvidāciju, maksātnespēju vai reorganizāciju;
2.1.10.3. jebkāda cita gadījuma iestāšanos, kurš var apdraudēt Līguma izpildi.
2.2. Iznomātājam ir tiesības:
2.2.1.  iepriekš to saskaņojot ar Pasūtītāju, veikt Optiskās dzīslas apskates, darbspēju testēšanas un profilakses darbus;
2.2.2. saņemt samaksu par atbilstoši Līguma nosacījumiem sniegtu Optiskās dzīslas nomu;
2.2.3. savlaicīgi saņemt visu Pasūtītāja rīcībā esošo informāciju, kas nepieciešama Līguma saistību izpildei.
2.3. Pasūtītājs apņemas:
2.3.1. nodrošināt piekļuvi Tehniskās specifikācijas 3. punktā minētajiem objektiem, lai Iznomātājs varētu izpildīt Līgumā noteiktās saistības Līgumā noteiktajos termiņos;
2.3.2. veikt samaksu saskaņā ar Līguma 5. punkta noteikumiem;
2.3.3. nenodot Optisko dzīslu trešajām personām;
2.3.4. nepieļaut jebkāda veida darbības, kuras tieši vai netieši samazina Optiskās dzīslas vērtību;
2.3.5. savlaicīgi, bet ne vēlāk kā 3 (trīs) darba dienu laikā rakstiski paziņot Iznomātājam par:
2.3.5.1. Optiskās dzīslas bojāeju vai bojājumu;
2.3.5.2. izmaiņām Pasūtītāja adresē vai rekvizītos;
2.3.5.3. lēmuma pieņemšanu par Pasūtītāja likvidāciju, reorganizāciju vai īpašuma formas izmaiņām;
2.3.5.4. jebkāda cita gadījuma iestāšanos, kas var apdraudēt Līguma izpildi; 
2.3.6. nekavējoties ziņot tiesībsargājošām iestādēm, ja tas konstatē Optiskās dzīslas zudumu vai bojājumu, ko ir izraisījušas trešo personu prettiesiskas darbības.
2.4. Pasūtītājam ir tiesības:
2.4.1. iesniegt Iznomātājam pretenzijas, ja ir konstatēts, ka Optiskās dzīslas pieslēguma vājinājums ir lielāks par Līguma 7.5.apakšpunktā noteikto;
2.4.2. pieprasīt Iznomātājam veikt Optiskās dzīslas testēšanu un iesniegt mērījumu reflektogrammas.
2.5. Pasūtītāja atbildība:
2.5.1. atbild par Optiskās dzīslas glabāšanu un tā stāvokli no tā pieņemšanas brīža;
2.5.2. Pasūtītājs nav tiesīgs Optisko dzīslu atsavināt vai apgrūtināt ar saistībām.
2.6. Optiskās dzīslas īpašuma tiesības Līguma darbības laikā saglabā Iznomātājs.

3. LĪGUMA IZPILDES TERMIŅŠ

3.1.  Līgums stājas spēkā tā abpusējas parakstīšanas dienā un ir spēkā 48 (četrdesmit astoņi) mēnešus.
3.2.  Līgums zaudē spēku, ja iestājas viens no šādiem nosacījumiem:
3.2.1. iestājies Līguma 3.1.apakšpunktā noteiktais termiņš;
3.2.2. izlietota Līguma 5.1.apakšpunktā noteiktā Līguma kopējā summa. 

4. PASŪTĪŠANAS UN PIEŅEMŠANAS KĀRTĪBA

4.1. Pasūtītāja Līguma atbildīgā persona elektroniski nosūta Iznomātāja Līguma atbildīgajai personai paziņojumu par Optiskās dzīslas ierīkošanu. 
4.2. Iznomātājs nodod Pasūtītājam ekspluatācijā Optiskās dzīslu 30 (trīsdesmit) dienu laikā no Pasūtītāja paziņojuma saņemšanas par Optiskās dzīslas ierīkošanu.  Ja Iznomātājs Pasūtītāja vainas dēļ vai trešo personu vainas dēļ neveic Optiskās dzīslas nodošanu atbilstoši Līguma termiņam, Puses var vienoties par termiņa pagarinājumu.
4.3. Iznomātājs nodod un Pasūtītājs pieņem ar pieņemšanas nodošanas aktu (turpmāk – Akts) Optiskās dzīslas nomu. Aktu ir tiesīgas parakstīt Iznomātāja un Pasūtītāja noteiktās Līguma atbildīgās personas. 
4.4. Ja Pasūtītājs kādu iemeslu dēļ atsakās parakstīt Aktu, tā pienākums ir 3 (trīs) darba dienu laikā no atteikuma brīža rakstiski informēt Iznomātāju par atteikuma iemesliem.
4.5. Ja Pasūtītāja iebildumi ir pamatoti, Iznomātājam 5 (piecu) darba dienu laikā no Pasūtītāja iebildumu saņemšanas brīža jānovērš norādītie trūkumi.
4.6. Ar Aktu tiek apstiprināta Optiskās dzīslas nodošana Pasūtītājam.
4.7. Optiskās dzīslas nomas perioda pirmā diena ir nākamā kalendārā diena, pēc dienas, kad ir parakstīts Akts.
4.8. Akts tiek uzskatīts par pamatu visu Līgumā paredzēto norēķinu veikšanai starp Pasūtītāju un Iznomātāju.

5. LĪGUMA SUMMA UN NORĒĶINU KĀRTĪBA

5.1. Līguma kopējā summa ir 2 822 500,00 EUR (divi miljoni astoņi simti divdesmit divi tūkstoši pieci simti euro un 00 centi), neskaitot pievienotās vērtības nodokli (turpmāk – PVN). Papildu līgumcenai Pasūtītājs maksā PVN Latvijas Republikas spēkā esošajos normatīvajos aktos noteiktajā kārtībā.
5.2. Pasūtītājam nav pienākums un Iznomātājs nevar paļauties, ka Līguma izpildes ietvaros tiks izlietota visa norādītā Līguma kopējā summa.
5.3. Cena par Optiskās dzīslas nomu atbilst Iznomātāja iesniegtajam Finanšu piedāvājumam. Apmaksa tiek veikta par kvalitatīvi veiktu un Līgumam atbilstošu Optiskās dzīslas nomu saskaņā ar Finanšu piedāvājumu.
5.4. Līguma 5.1.apakšpunktā noteikto Līguma kopsummu veido maksa par Optiskās dzīslas nomu, atbilstoši Finanšu piedāvājumā norādītajām izmaksām.
5.5. Ikmēneša Optiskās dzīslas nomas maksa tiek aprēķināta un apmaksāta no nomas perioda iestāšanās brīža saskaņā ar Līguma 4.7.apakšpunktu.
5.6. Optiskās dzīslas nomas maksa ietver visus Iznomātāja izdevumus, kas saistīti ar Optiskās dzīslas ierīkošanu, uzturēšanu, kā arī citas ar Līguma priekšmetu netieši saistītās izmaksas (transporta izdevumi, uzstādīšana u.c.).
5.7. Iznomātājs rēķinu iesniedz 1 (vienu) reizi mēnesī saskaņā ar Līguma 5.8. apakšpunktā noteikto kārtību.
5.8. Iznomātājs sagatavo grāmatvedības attaisnojuma dokumentus elektroniskā formātā (turpmāk – elektronisks rēķins), atbilstoši Rīgas valstspilsētas pašvaldības portālā www.eriga.lv sadaļā “Rēķinu iesniegšana” norādītajai informācijai par elektroniskā rēķina formātu. Elektroniskos rēķinus apmaksai Iznomātājs iesniedz Pasūtītājam, izvēloties  vienu no norādītajiem rēķina piegādes kanāliem:
5.8.1. izveido programmatūru datu apmaiņai starp Iznomātāja norēķinu sistēmu un pašvaldības vienoto informācijas sistēmu;
5.8.2. augšupielādē rēķinu failus portālā www.eriga.lv atbilstoši portālā www.eriga.lv sadaļā “Rēķinu iesniegšana” norādītajai informācijai par elektroniskā rēķina formātu;
5.8.3. izmanto Web formas portālā www.eriga.lv sadaļā “Rēķinu iesniegšana” manuālai rēķinu ievadei;
5.8.4.  Līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti;
5.8.5.  elektroniskā rēķina apmaksas termiņš ir 15 (piecpadsmit) darba dienu laikā no dienas, kad Iznomātājs iesniedzis Pasūtītājam elektronisku rēķinu, atbilstoši portālā www.eriga.lv sadaļā “Rēķinu iesniegšana” norādītajai informācijai par elektroniskā rēķina formātu;
5.8.6.  elektroniskā rēķina apmaksas termiņu skaita no dienas, kad Iznomātājs, atbilstoši pašvaldības portālā www.eriga.lv sadaļā “Rēķinu iesniegšana” norādītajai informācijai par elektroniskā rēķina formātu, ir iesniedzis Pasūtītājam elektronisku rēķinu, ar nosacījumu, ka Iznomātājs to iesniedzis korekti, atbilstoši Līguma noteikumiem, aizpildītu elektronisko rēķinu un Pasūtītājs to ir pieņēmis apmaksai;
5.8.7.  Iznomātājam ir pienākums pašvaldības portālā www.eriga.lv sekot līdzi iesniegtā elektroniskā rēķina apstrādes statusam;
5.8.8. ja Iznomātājs ir iesniedzis nekorekti aizpildītu un/vai Līguma noteikumiem neatbilstošu elektronisko rēķinu, Pasūtītājs šādu rēķinu apmaksai nepieņem un neakceptē. Šādā gadījumā Iznomātājam ir pienākums elektronisko rēķinu iesniegt atkārtoti un Līguma noteikumiem atbilstoši. Elektroniskā rēķina apmaksas termiņu skaita no dienas, kad Iznomātājs ir korekti iesniedzis elektronisko rēķinu.
5.9. Sagatavojot rēķinus, Iznomātājs kā:
pakalpojuma saņēmēju norāda:
[..];
savukārt kā Pasūtītāju norāda:  
[..]
5.10. Par maksājuma veikšanas dienu uzskatāma diena, kurā veikts pārskaitījums uz Iznomātāja bankas norēķinu kontu.
5.11. Ja Optiskās dzīslas ekspluatācijas laikā tiek konstatēts lielāks pieslēguma vājinājums nekā noteikts Līguma 7.5.apakšpunktā, Līguma 5.3.apakšpunktā noteiktā ikmēneša maksa tiek noteikta, piemērojot Līguma 6.3.apakšpunkta nosacījumus. 
5.12. Ja Pasūtītājs, saskaņā ar Līguma 2.4.1.apakšpunktu Iznomātājam ir iesniedzis pretenziju, tad Līguma 5.8.5. apakšpunktā minētais maksājumu veikšanas termiņa skaitījums sākas pretenzijas izskatīšanas pabeigšanas un problēmu noskaidrošanas brīdī. 
5.13. Pamatotu Līguma 2.4.1.apakšpunktā minēto pretenziju gadījumā koriģētā rēķina nomaksas termiņa skaitījums sākas brīdī, kad Iznomātājs to iesniedzis Pasūtītājam.

6. SODA SANKCIJAS

6.1. Ja Pasūtītājs pārkāpj Līguma 5.8.5. apakšpunktā noteikto maksājuma termiņu, Iznomātājs ir tiesīgs aprēķināt līgumsodu 1% (viens procents) apmērā no laikā nesamaksātās summas, bet ne vairāk kā 10% (desmit procenti) no neapmaksātā rēķina summas.
6.2. Ja Iznomātājs pārkāpj Līguma 4.2.apakšpunktā noteikto termiņu un Puses saskaņā ar Līguma 4.2.apakšpunktu nav vienojušās par Optiskās dzīslas nodošanas ekspluatācijā termiņa pagarinājumu, Pasūtītājs ir tiesīgs aprēķināt līgumsodu 1% (viens procents) apmērā no Optiskās dzīslas nomas mēneša maksas par attiecīgā termiņa nokavējuma dienu, bet ne vairāk kā 10% (desmit procenti) no Līguma kopsummas.
6.3. Ja Iznomātājs pārkāpj Līguma 9.4.apakšpunktā noteikto bojājumu novēršanas termiņu, Optiskās dzīslas nomas noteiktā mēneša maksa tiek aprēķināta, piemērojot nosacījumus, ka par katru bojājumu novēršanas termiņa nokavējuma stundu mēneša maksa tiek samazināta par 1% (viens procents) no bojātās Optiskās dzīslas nomas mēneša maksas.
6.4. Puses vienojas, ka Pasūtītājs ir tiesīgs vienpusēji aprēķināt un atskaitīt no jebkura maksājuma līgumsodu, kas, pamatojoties uz šo Līgumu, pienākas Iznomātājam, pirms rēķina apmaksas.
6.5. Līgumsoda samaksa neatbrīvo Puses no Līgumā noteikto saistību izpildes.

7. TEHNISKIE PARAMETRI

7.1. Optiskās dzīslas savienojums tiek nodrošināts ar vienmodu (SM) optisko dzīslu 9/125 kabeli starp pieslēguma punktiem, nodrošinot optiskās dzīslas nomu.
7.2. Optisko dzīslu savienošana tiek veikta ar metināšanas metodi.
7.3. Optisko dzīslu mērījumi atbilst EIA-455-A  standartam.
7.4. Optiskās dzīslas nomas kumulatīvā mēneša pieejamība nedrīkst būt zemāka kā 97,5% (deviņdesmit septiņi komats pieci procenti). Optiskās dzīslas nomas kumulatīvā mēneša pieejamības aprēķinā netiek ņemts vērā laika periods, kas ir nepieciešams plānoto tīkla profilakses darbu izpildei un ir saskaņots ar Pasūtītāju.
7.5. Katras optiskās dzīslas pieslēguma vājinājums visā trases garumā nav lielāks kā 0,6 dB/km (nulle komats seši decibeli uz kilometru).
7.6. Prasības optisko dzīslu kabeļu trasei:
7.6.1. Optisko dzīslu kabeļa līnijas starp objektiem jāiegulda kabeļu kanalizācijā vai izmantojot stabu, ēku sienu vai jumtu stiprinājumus;
7.6.2. katrs optisko dzīslu posms starp metinājumiem, stiprinājumiem ir saskaņots ar konkrētā posma infrastruktūras īpašnieku visā nomas perioda laikā;
7.6.3. Tehniskās specifikācijas 3. punktā minētajos objektos optiskie kabeļi tiek ievadīti ēkā, izmantojot kabeļu šahtas;
7.6.4. optiskajiem kabeļiem, kas nodrošina Optisko dzīslu, ir jābūt marķētiem un marķējums ir jāiesniedz Pasūtītājam, izmantojot Pasūtītāja noteikto sagatavi ĢIS  formātā.


8. NEPĀRVARAMA VARA

8.1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi nepārvaramas varas apstākļu iestāšanās rezultātā pēc Līguma spēkā stāšanās dienas, kuru nebija iespējams ne paredzēt, ne novērst. Ja nepārvaramas varas apstākļi turpinās ilgāk par 3 (trīs) mēnešiem jebkura no Pusēm ir tiesīga pārtraukt Līguma darbību.
8.2. Pusei, kas nokļuvusi nepārvaramas varas apstākļos, tiklīdz tas ir iespējams, bet ne vēlāk kā 3 (trīs) dienu laikā pēc nepārvaramas varas apstākļu iestāšanās dienas rakstiski jāinformē par to otra Puse un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur nepārvaramas varas apstākļu apstiprinājumu un raksturojumu.
8.3. Ja nepārvaramas varas apstākļu dēļ Līguma saistības netiek pildītas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā brīdinot otru Pusi vismaz 10 (desmit) dienas iepriekš. Šajā gadījumā Puse nevar prasīt atlīdzināt zaudējumus, kas radušies Līguma izbeigšanas rezultātā.
8.4. Par zaudējumiem, kas radušies nepārvaramas varas apstākļu dēļ, neviena no Pusēm atbildību nenes, ja Puse ir informējusi otru Pusi atbilstoši Līguma 8.2.apakšpunktam.

9. APKALPOŠANAS NOTEIKUMI

9.1. Bojājumu gadījumā Pasūtītājs Iznomātāju var sazvanīt pa tālruni [..], paziņojot Pasūtītāja nosaukumu, tās adresi, kontaktpersonas vārdu un telefonu, vai arī var pieteikt izsaukumu rakstveidā, to nosūtot uz e-pastu [..].
9.2. Pasūtītājs var pieteikt bojājumu vai saņemt telefonisku konsultāciju jebkurā diennakts laikā.
9.3. Iznomātājs garantē reakcijas laiku uz Pasūtītāja izsaukumu visiem bojājumiem 1 (vienas) stundas laikā. Reakcijas laikā Iznomātājs atsaucas uz Pasūtītāja problēmas pieteikumu un piedāvā risinājumu problēmas pieteikuma novēršanai.
9.4. Iznomātājs garantē bojājumu novēršanu ne vēlāk kā 8 (astoņas) stundu laikā no bojājumu pieteikšanas brīža jebkurā diennakts laikā.
9.5. Ar bojājuma novēršanu Līguma 9.4.apakšpunktā ir saprotama Optiskās dzīslas pieslēguma vājinājuma atjaunošana līdz rādījumam, kurš nepārsniedz Līguma 7.5.apakšpunktā vājinājumu Optiskās dzīslas nomas gadījumā.
9.6. Visas Optiskās dzīslas nomas apkalpošanas saistības tiek izpildītas bez maksas.
9.7. Pasūtītājs zaudē tiesības uz bezmaksas Optiskās dzīslas apkalpošanu šādos gadījumos:
9.7.1. ja Optiskai dzīslai Pasūtītāja vainas dēļ ir nodarīti mehāniski bojājumi;
9.7.2. ja Optiskās dzīslas nomas perioda laikā ir veikta jebkāda Optiskās dzīslas pārtaisīšana vai labošana pēc Pasūtītāja iniciatīvas un nesaskaņojot ar Iznomātāju;
9.8. Iznomātājs nepieciešamības gadījumā bez atlīdzības veic Optiskās dzīslas darba spēju uzturēšanas un profilakses darbus. 
9.9. Iznomātājs nodrošina Optiskās dzīslas atjaunošanu pēc pārtraukuma rašanās brīža, paziņojot par esošo problēmu un aptuvenu tās risināšanas laiku Pasūtītājam ne vēlāk kā 1 (vienas) stundas laikā no pārtraukuma rašanās brīža.
9.10. Iznomātājs par plānotajiem Optiskās dzīslas nomas pārtraukumiem brīdina Pasūtītāju ne vēlāk kā 3 (trīs) darba dienas iepriekš.

10. LĪGUMA GROZĪŠANA UN IZBEIGŠANA

10.1. Līgumu var papildināt vai grozīt, Pasūtītājam un Iznomātājam savstarpēji vienojoties, ievērojot Publisko iepirkumu likuma 61.panta noteikumus. 
10.2. Jebkurus Līguma grozījumus vai papildinājumus Puses noformē rakstveidā, un tie kļūst par Līguma neatņemamu sastāvdaļu.
10.3. Finanšu piedāvājumā noteiktā maksa par vienas optikās dzīslas nomu mēnesī var tikt pārskatīta (samazināta vai paaugstināta) ne biežāk kā reizi 12 (divpadsmit) mēnešos, ja ārēju apstākļu rezultātā konstatējamas objektīvi būtiskas izmaiņas, šo izmaksu izmaiņu nepieciešamību pamatojot, Pusēm izvērtējot un, ja iespējams, vienojoties. Minētās izmaiņas var tikt veiktas ne vairāk kā 10 % (desmit procenti) apmērā visā Līguma kopējā izpildes laikā.
10.4. Vienpusēja atkāpšanās no Līguma nav pieļaujama, izņemot Līgumā un Latvijas Republikas spēkā esošos normatīvajos aktos noteiktā kārtībā.
10.5. Pasūtītājs ir tiesīgs vienpusīgi izbeigt Līgumu pirms termiņa, rakstiski brīdinot otro Pusi vismaz 20 (divdesmit) kalendārās dienas iepriekš, ja iestājas viens no šādiem gadījumiem:
10.5.1. Pasūtītājam nav nepieciešama Optiskās dzīslas noma vai Pasūtītājam nav piešķirts finansējums;
10.5.2. Iznomātājs vismaz 3 (trīs) reizes 12 (divpadsmit) mēnešu laikā ir pārkāpis vai neveicis saistības, ko saskaņā ar Līgumu ir apņēmies;
10.5.3. Iznomātājs ir nodevis savas Līguma saistības ar Pasūtītāju rakstiski nesaskaņotam apakšuzņēmējam;
10.5.4. Iznomātājs nenodrošina personālu (speciālistus) vai apakšuzņēmēju iesaisti atbilstoši Līguma un veiktā iepirkuma prasībām; 
10.5.5. ja Iznomātāja maksājamais līgumsods vai Pasūtītāja zaudējumi sasniedz vismaz 10 (desmit) procentus no Līguma kopējās summas;
10.5.6. normatīvajos aktos noteiktajā kārtībā ir atzīts par maksātnespējīgu vai pieņemts lēmums par Iznomātāja likvidāciju.
10.6. Iznomātājam ir tiesības vienpusēji izbeigt Līgumu par to rakstveidā paziņojot Pasūtītājam vismaz 20 (divdesmit) kalendārās dienas iepriekš un neatlīdzinot Pasūtītājam nekādus ar Līguma izbeigšanu saistītus un Līguma izbeigšanas rezultātā radušos zaudējumus vai izdevumus, ja Pasūtītājs vismaz 30 (trīsdesmit) dienas nepamatoti kavē maksājumu veikšanas termiņu un Pasūtītājs pārkāpumu nenovērš 30 (trīsdesmit) dienu laikā no Iznomātāja pretenzijas nosūtīšanas dienas. 
10.7. Ja Līgums tiek vienpusēji izbeigts saskaņā ar Līguma 10.6.apakšpunktu, Pasūtītajam 30 (trīsdesmit) dienu laikā pēc rakstiska paziņojuma par Līguma vienpusēju izbeigšanu spēkā stāšanās ir pienākums samaksāt Iznomātājam par faktiski līdz Līguma izbeigšanas dienai izpildītu un pieņemtu Optiskās dzīslas nomu.
10.8. Pasūtītājs vienpusēji izbeidz Līgumu ar Iznomātāju, nemaksājot Iznomātājam līgumsodu, ja Līgumu nav iespējams izpildīt tādēļ, ka Līguma izpildes laikā ir Iznomātājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas (atbilstoši Starptautisko un Latvijas Republikas nacionālo sankciju likuma 11.1pantam). 

11. STRĪDU IZSKATĪŠANAS KĀRTĪBA

11.1. Puses pieliks visas pūles, lai visus strīdus, kas varētu rasties saistībā ar Līgumu vai tā interpretāciju, izšķirtu savstarpēju sarunu un vienošanās ceļā.
11.2. Jebkuru strīdu risināšanai Pušu starpā par jautājumiem, kas izriet no Līguma, un, ko neizdodas atrisināt sarunu ceļā 30 (trīsdesmit) dienu laikā pēc tam, kad viena no Pusēm saņēmusi otras Puses pieprasījumu savstarpēju sarunu risinājumam, jebkura no Pusēm ir tiesīga vērsties tiesā. Strīda risināšana notiks saskaņā ar Latvijas Republikā spēkā esošajiem normatīvajiem aktiem.


12. IEPIRKUMA LĪGUMA IZPILDĒ IESAISTĪTĀ PERSONĀLA UN
APAKŠUZŅĒMĒJU NOMAIŅAS UN JAUNA PERSONĀLA UN APAKŠUZŅĒMĒJU PIESAISTES KĀRTĪBA

12.1. Līguma izpildē iesaistīto personāla un apakšuzņēmēju nomaiņa un jauna personāla un apakšuzņēmēju piesaiste notiek saskaņā ar Publisko iepirkumu likuma 62. pantā un Līguma 4. pielikumā noteikto kārtību.
12.2. Gadījumā, ja Starptautisko un Latvijas Republikas nacionālo sankciju likuma 11.1pantā noteiktās sankcijas ir piemērotas attiecībā uz apakšuzņēmēju vai personu, uz kuras iespējām Iznomātājs ir balstījies, lai apliecinātu savu atbilstību iepirkuma procedūras dokumentācijā norādītajām kvalifikācijas prasībām, Iznomātājam ir pienākums apakšuzņēmēju vai minēto personu nomainīt 10 (desmit) darba dienu laikā no Pasūtītāja attiecīgā pieprasījuma nosūtīšanas dienas.


13. PUŠU PĀRSTĀVJI UN SADARBĪBAS NOTEIKUMI

13.1. Puses vienojas, ka ar Līguma izpildi saistītos jautājumus risinās šādas Pušu atbildīgās personas:
13.1.1. Pasūtītāja Līguma atbildīgā persona: [..];
13.1.2. Iznomātāja Līguma atbildīgā persona: [..], vai tā prombūtnes vai nomaiņas gadījumā cita Pasūtītāja atbildīgajai personai no Izpildītāja puses paziņotā persona.
13.2. Puses apliecina, ka tās Līguma atbildīgā persona tiks informēta par  saviem pienākumiem kontaktpersonu statusā un to, ka Līgumā un tā pielikumos norādītā informācija par tām tiek nodota otrai Pusei Līgumā norādītajiem nolūkiem. Puses apņemas viena otru nekavējoties informēt par kontaktpersonu maiņu un dzēst informāciju par personām, kuras vairs neatbilst šādam statusam.
13.3. Līguma atbildīgajām personām ir šādas tiesības:
13.3.1. parakstīt Aktu;
13.3.2. veikt, iesniegt un pieņemt savstarpējos pieteikumus, paziņojumus saistībā ar Līgumu, tai skaitā paziņojumus par Optiskās dzīslas (optiskās trases) ierīkošanu u.c.;
13.3.3. risināt visus ar Līguma izpildi saistītos operatīvos jautājumus, organizēt un kontrolēt Līguma izpildes gaitu, tajā skaitā, bet ne tikai, veikt komunikāciju starp Pasūtītāju un Iznomātāju;
13.3.4. pieteikt pretenzijas par Līguma saistību pienācīgu neizpildi;
13.3.5. noteikt darba izpildes termiņus, tos pagarināt; 
13.3.6. risināt jautājumus, kas saistīti ar nekvalitatīvu Līgumā ietilpstošu pakalpojumu sniegšanu;
13.3.7. risināt citus organizatoriskos jautājumus, kas saistīti ar Līguma izpildi; 
13.3.8. pārbaudīt pakalpojuma kvalitāti un tā atbilstību Tehniskajai specifikācijai. 
13.4. Ja Līguma izpildes laikā tiek nomainīta Pasūtītāja vai Iznomātāja Līguma atbildīgā persona, attiecīgā Puse par to nekavējoties rakstiski informē otru Pusi. Šādā gadījumā atsevišķi Līguma grozījumi nav jāveic.


14. KONFIDENCIALITĀTE

14.1. Konfidenciāla informācija nozīmē informāciju, ko Pasūtītājs nodod (pirms vai pēc Līguma parakstīšanas datuma) Iznomātājam rakstiski, mutiski vai jebkādā citā formā un kas ietver visa veida analīzes, kompilācijas, piezīmes, izpētes, protokolus un citus dokumentus, kas satur vai atspoguļo, vai kas atvasināti no šādas informācijas, kā arī tehniska, komerciāla un jebkāda cita rakstura informācija par Pasūtītāja darbību, kas kļuvusi Iznomātājam pieejama Līguma izpildes gaitā, bet kas neietver šādu informāciju:
14.1.1. informāciju, ko Pasūtītājs rakstiski apstiprina, ka tā nav konfidenciāla informācija; vai
14.1.2. ja Iznomātājs var pierādīt, ka konfidenciālā informācija jau bija tā rīcībā vai bija tam zināma (jo tas to lietoja vai tā bija saglabāta tā datnēs, datoros vai citos ieraksta medijos) pirms tās saņemšanas no Pasūtītāja un ka Iznomātājs to neieguva no Pasūtītāja, ievērojot konfidencialitātes pienākumu; vai
14.1.3. informāciju Iznomātājs izstrādāja pats vai tā tika izstrādāta Iznomātājam neatkarīgi no šī Līguma.
14.2. ievērojot Līguma 14.1. un 14.3.apakšpunktu, Iznomātāja pienākums ir:
14.2.1. vienmēr glabāt saņemto konfidenciālo informāciju un neatklāt to citām personām; un
14.2.2. nodrošināt, ka Iznomātāja amatpersonas, darbinieki un pārstāvji neatklāj citām personām konfidenciālu informāciju, izņemot gadījumus, kad Pasūtītājs izdod rakstisku atļauju.
14.3. Iznomātājs bez rakstiska saskaņojuma saņemšanas no Pasūtītāja ir tiesīgs atklāt konfidenciālo informāciju šādos gadījumos:
14.3.1. informācija, kas Iznomātājam saprātīgi ir vajadzīga, pildot tā saistības saskaņā ar šo Līgumu, ieskaitot konfidenciālas informācijas atklāšanu Iznomātāja darbiniekiem, pārstāvjiem, amatpersonām tādā mērā, lai nodrošinātu Iznomātāja pienākumu izpildi saskaņā ar šo Līgumu;
14.3.2. atklāt konfidenciālu informāciju saviem aizdevējiem vai apdrošināšanas konsultantiem, bet tikai tādā apmērā, cik tas ir saprātīgi nepieciešams, lai varētu pieņemt lēmumu par piedāvājumu;
14.3.3. atklāt konfidenciālu informāciju, kuru pieprasa valsts vai pašvaldību iestādes, kurām šādas tiesības ir noteiktas Latvijas Republikas normatīvajos aktos;
14.3.4. ja konfidenciālā informācija kļuvusi pieejama plašākai sabiedrībai, un tas ir noticis ne tādēļ, ka būtu pārkāpts konfidencialitātes pienākums, pieņemot, ka šādā gadījumā konfidenciāla informācija tiek atklāta labticīgi, konfidenciālā informācija saskaņā ar normatīvajiem aktiem tiek klasificēta kā vispārpieejama.
14.4. Ja informāciju drīkst atklāt saskaņā ar Līguma 14.3.1. un 14.3.2.apakšpunktu, Iznomātājs pieprasa, lai konfidenciālās informācijas saņēmējs ievēro tādu pašu konfidencialitātes pienākumu, kā noteikts šajā Līgumā.
14.5. Neatkarīgi no tā, kādu iemeslu dēļ šis Līgums tiek izbeigts, Iznomātājam ir jāatdod Pasūtītājam visa tā konfidenciālā informācija (oriģināli), kas tajā brīdī atrodas Iznomātāja lietošanā vai rīcībā.
14.6. Pasūtītājam ir tiesības publicēt jebkādus dokumentus, informāciju vai datus, ko Iznomātājs ir iesniedzis Pasūtītājam Pakalpojuma veikšanas laikā.
14.7. Puses vienojas, ka konfidencialitātes noteikumu neievērošana ir Līguma pārkāpums, kas Pasūtītājam dod tiesības prasīt no Iznomātāja konfidencialitātes noteikumu neievērošanas rezultātā radušos zaudējumu atlīdzināšanu.

15. CITA INFORMĀCIJA

15.1. Līgums ir sagatavots elektroniska dokumenta veidā uz 10 (desmit) lapām un parakstīts ar drošu elektronisko parakstu. Līgumam tā noslēgšanas brīdī ir pievienoti šādi pielikumi, kas ir Līguma neatņemama sastāvdaļa:
15.2. 1. pielikums “Tehniskā specifikācija – Tehniskais piedāvājums” uz 36 (trīsdesmit sešām) lapām (atsevišķa datne);
15.3. 2. pielikums “Finanšu piedāvājums” uz 1 (vienas) lapas (atsevišķa datne);
15.4. 3. pielikums  “Personāla saraksts”  uz 1 (vienas) lapas;
15.5. 4. pielikums “Līguma izpildē iesaistītā personāla un apakšuzņēmēju nomaiņas un jauna personāla un apakšuzņēmēju piesaistes kārtība” uz 1 (vienas) lapas. 


16. PUŠU PARAKSTI UN REKVIZĪTI:

	Pasūtītājs:
[..]

	Iznomātājs:
[..]


	
____________________________

	
___________________________

